আবার কি রাতের শহরে ফিরল স্টোনম্যান আতঙ্ক? সম্প্রতি দক্ষিণ ২৪ পরগনার ক্যানিং-এ এমনই একটি ঘটনা মনে করিয়ে দিল সেই স্টোনম্যান আতঙ্ককে।
স্থানীয় সূত্রে জানা গিয়েছে, রবিবার রাতে ক্যানিং হাসপাতাল থেকে বড় মেয়ের চিকিৎসা করিয়ে অটোয় চেপে স্বামী ও দুই সন্তানকে নিয়ে বাড়ি ফিরছিলেন এক গৃহবধূ। আচমকা মাঝ রাস্তায় অটো লক্ষ্য করে ছুটে আসে কিছু পাথর। সেই পাথরের আঘাতে মাথা ফেটে গুরুতর জখম হন, মমতা নস্কর নামে এক মহিলা। শুধু তাই নয়, জখম হয় তাঁর সন্তানও। মমতা নস্কর অটোর মধ্যেই সংজ্ঞাহীন হয়ে পড়েন।
স্থানীয় সূত্রে আরও জানা গিয়েছে, অটোর চালক এই ঘটনায় বিস্মিত হয়ে অটো ছেড়ে পালিয়ে যান। মহিলার স্বামী, কিঙ্কর নস্কর স্থানীয়দের সাহায্যে তাঁর স্ত্রী ও মেয়েকে ক্যানিং মহকুমা হাসপাতালে নিয়ে আসেন।

এই বিষয়ে অন্যান্য খবর

‘বেশ করেছি সিগারেট ফুঁকেছি’, বলে যুবককে খুন করল একরত্তি ছেলে


আপাতত এই ঘটনার খবর পেয়ে তদন্ত শুরু করেছে স্থানীয় পুলিশ। যদিও সেটা স্টোনম্যান নাকি অন্য কিছু, তা এখনই কিছু বলা যাচ্ছে না বলে জানিয়েছে স্থানীয় পুলিশ প্রশাসন।তবে বছরখানেক আগে ক্যানিং শাখার ট্রেন লাইনে পাথরের আঘাতে অনেকেই জখম হয়েছে বলে জানা গিয়েছে। তাহলে কি এই ঘটনার সূত্র ধরে বলা যেতে পারে, আবার ফিরে এল সেই খলনায়ক স্টোনম্যান!